Richmond Hill se ‘grafitti-huis’ lok wye reaksie uit | News24
Richmond Hill se ‘grafitti-huis’ lok wye reaksie uit
In die hartjie van Stanleystraat in Richmond Hill staan ’n stokou gebou met splinternuwe grimering – lewensgroot graffiti in vet reënboogkleure. (MARISKA SPOORMAKER)
IN die hartjie van Stanleystraat in Richmond Hill staan ’n stokou gebou met splinternuwe grimering – lewensgroot graffiti in vet reënboogkleure.
Terwyl talle inwoners van dié erfeniswoonbuurt die gewaagde opkikkering van een van die oorspronklike huise uit die 1950’s hier verwelkom, meen ander dit is vandalisme.
Teen die mure van Bad Apple Creative, ’n ontwerpagentskap, pronk ’n reuse-duif met ’n agterstevoor pet, ’n “vrot” appel en ’n vrou met ’n modieuse sonbril op haar neus.
“My hare rys elke keer as ek hier verbyry,” het Margaret Rooi gesê.
“Van wanneer af is dit oukei om spuitverf op erfenisgeboue, in Richmond Hill nogal, te gebruik? Iemand moet die vrou wat dit só geverf het, laat vang,” meen sy.
Maar vir die erfeniskenners by die Mandelabaai-erfenistrust is dié graffiti ’n “plesier vir die oog”. “Klagtes hieroor stroom sedert verlede naweek in,” het Lynn Haller, sekretaresse van die trust, gister gesê. “Ek het self ’n draai gaan ry en was verbaas hoe mooi dit eintlik lyk. Dis kunstig en kikker half Stanleystraat op.
“Die mense wat dié gebou huur, oortree nie die wet nie. Dis gewone verf wat by die aard van hul besigheid pas. Solank dit nie ’n graffiti-tendens begin nie.”
Haller het ook genoem dat dié gebou “nie juis ’n erfenisgebou is nie”.
“Dit ís egter al oor die 60 jaar oud. ’n Mens kan dus verstaan dat mense sentimenteel oor die stad se ouer geboue is. Solank die huurders die gebou in sy oorspronklike of neutrale kleur verf as die besigheid sou toemaak, dink ek dis oukei,and#034; meen sy.
Vir Jennifer Lindridge, mede-eienaar van Bad Apple, is dié graffiti op hul mure die beste besluit wat sy in ’n lang tyd geneem het.
“Almal wat hier verbyry se koppe draai. Dit lei tot geselsies, dis nuwerwets én dit beeld ons slagspreuk uit: rebelse ontwerpe.”